Opgradering van Pta-waterpype suksesvol afgehandelFoto: Verskaf Jeannie du Plessis, skakelbeampte van die projek om instandhoudingswerk en opgradering aan die watertoevoernetwerk te doen, het Donderdag aan Maroela Media gesê hoewel die werk aan die waternetwerk suksesvol afgehandel is, sal dit ongeveer ŉ dag neem vir die reservoirs om vol te loop. “Die water is weer aan, maar dit is ŉ stadige aansluiting. Ongeveer 20 reservoirs moet weer vol loop nadat dit nou heeltemal leeggeloop het oor die afgelope twee dae en dit sal ŉ tydjie neem. Inwoners gaan na verwagting ook nou baie water gebruik, wat die proses nog meer kan vertraag,” het sy verduidelik. “Almal se water is sedert gisteraand weer aan, maar sommige inwoners, veral dié in die hoërliggende gebiede, kan nog vandag sukkel met swak waterdruk.” Maroela Media het vroeër berig die instandhoudingswerk is langs Rubensteinweg in Moreletapark gedoen. Die Tshwane-metro het vroeër kennis gegee dat talle buurte deur die waterafsluiting geraak kan word, onder meer La Montagne, Wilgers, Murrayfield, Garsfontein, Silverton, Villiera, Rietfontein, Kilner Park, Meyerspark, Lynnwood Glen, Faerie Glen, Queenswood, Waterkloof Glen, Moreletapark, Menlyn en Alphenpark. Volgens Du Plessis het die projek suksesvol afgeloop en sal werkers nou begin om die sypaadjies te herstel waar die werk gedoen is. Sy het bygevoeg dat ŉ soortgelyke projek binne die volgende paar weke in Waverley gedoen moet word, wat weer waterafsluitings tot gevolg sal hê. Die Tshwane-metro sal egter tien dae kennis gee voordat die projek begin. “Ek wil graag ŉ beroep op mense doen om die water wat hulle geberg het wel te gebruik, al is die watertoevoer nou weer aan. Water is steeds skaars en daarom is dit noodsaaklik dat ons almal waterslim is en dit nie onnodig mors nie,” het Du Plessis gesê.